ประสาน 10 จังหวัด เฝ้าระวังฝนตกหนัก เตรียมพร้อมรับมือน้ำท่วมฉับพลัน น้ำป่าไหลหลาก คลื่นลมแรง
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย ในฐานะผู้อำนวยการกลาง กล่าวว่า จากการติดตามสภาพอากาศและพิจารณาปัจจัยเสี่ยง พบว่า พายุดีเปรสชัน “เจิมปากา” มีศูนย์กลางอยู่ห่างจากเมืองฮานอย สาธารณรัฐสังคมนิยมเวียดนาม ประกอบกับมรสุมตะวันตกเฉียงใต้พัดปกคลุมทะเลอันดามัน ภาคใต้และอ่าวไทย ส่งผลให้ภาคตะวันออกเฉียงเหนือมีฝนตกหนักถึงหนักมาก ส่วนคลื่นลมบริเวณทะเลอันดามันตอนบนตั้งแต่จังหวัดพังงาขึ้นไปมีคลื่นสูง 2 - 3 เมตร กรมป้องกันและบรรเทาสาธารณภัย (ปภ.) จึงประสาน 10 จังหวัด ได้แก่ หนองคาย บึงกาฬ สกลนคร นครพนม อุดรธานี มุกดาหาร อำนาจเจริญ ระนอง พังงาและภูเก็ต เฝ้าระวังฝนตกหนัก เตรียมพร้อมรับมือน้ำท่วมฉับพลันน้ำป่าไหลหลากและคลื่นลมแรง ในช่วงวันที่ 23 – 26 กรกฎาคมนี้ โดยจัดเจ้าหน้าที่ติดตามสภาพอากาศปริมาณฝน ระดับน้ำและแนวโน้มสถานการณ์ภัยอย่างใกล้ชิด พร้อมจัดชุดเคลื่อนที่เร็วเครื่องมืออุปกรณ์ประจำพื้นที่เสี่ยงให้พร้อมปฏิบัติการเผชิญเหตุและช่วยเหลือผู้ประสบภัย รวมถึงแจ้งเตือนประชาชนติดตามพยากรณ์อากาศและปฏิบัติตามประกาศเตือนภัยอย่างเคร่งครัด สำหรับพื้นที่ชายฝั่งทะเลให้เข้มงวดมาตรการความปลอดภัยทางทะเล โดยเพิ่มการติดตั้งสัญญาณแจ้งเตือนภัยบริเวณชายฝั่งทะเล ห้ามการลงเล่นน้ำและประกอบกิจกรรมทางทะเลในช่วงที่คลื่นลมแรง อีกทั้งห้ามการเดินเรือบริเวณที่มีฝนฟ้าคะนองและคลื่นลมแรง เรือเล็กควรกลับเข้าฝั่งโดยเร็วหรืองดออกจากฝั่งประชาชนที่ได้รับความเดือดร้อนจากสถานการณ์ภัย สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” โดยเพิ่มเพื่อน Line ID @1784DDPM และแอปพลิเคชัน “พ้นภัย” รวมถึงสายด่วนนิรภัย1784 ตลอด 24 ชั่วโมง